次韻程給事同孫覺學士楊憲景略天衣謁禹廟夜歸
作者：趙抃
朝代：宋

paragraphs: 梵守近靈祠，偕遊薄晚歸。
雲疎通日影，風景作霜威。
博約詩情健，盤桓酒力微。
旌麾分頡頏，戈戟聳光輝。
左右車帷徹，周連燭炬圍。
湖流平杳杳，泉派濺霏霏。
却念觀珪劍，仍欣賞鉢衣。
廟樓臨浩渺，寺閣倚峩巍。
燈火還城市，烟波遠石磯。
鼓鐘初警動，騶馭始分飛。
勝槩同時遇，賢朋共樂稀。
佳章蒙寄貺，隣愧得仁依。